Burs (lidn)

Burs ( [ˈbuɾsa]) om lidn Turkanman lodehes. Se om valdkundan nellänz' lidn eläjiden lugun mödhe, religijan i tervhudenkaičendan znamasine keskuz, mugažo Bursan agjan administrativine keskuz.

 Istorii 
Eländpunktan aluz om pandud läz 5200 vot EME. Amuižen Grekanman lidn oli tetab vspäi 202 EME Prus-nimitusenke (). Vll 395−1326 lidn mülüi Vizantijan imperijha. Vll 1326−1365 Burs oli aigaližen Osmanan valdkundan pälidnaks. Vn 1855 kaks'jaine manrehkaiduz (uhokus i sulakus) lämoipalonke mureni lidnad lujas.

Burs šingotase avtosauvomižel (kebnavtod i avtobusad: Fiat, Renault i tatanmaine Togg), avtopaloiden tehmižel (Bosch), metro- i tramvaivagonoiden pästandal, tekstilin edheotandoil i sömtegimištol, lebukeskuseks (mägisuks'kurortad, kül'bet'terapii hulil purtkil), meblin tehmižel.

 Geografijan andmused 
Lidn otab agjan keskust i pohjoižpalad, sijadase Mramorižen meren randal, 155 m ü.m.t. keskmäižel korktusel.

Matkad Stambulhasai om ühesakümne kaks' kilometrad pohjoižhe orhal vai 154 km avtotedme, Ankarhasai — 325 km päivnouzmha orhal vai 385 km avtotedme.

Klimat om Keskmeren. Läm' meri i lidnan sijaduz Uludag-mägen (2543 m ü.m.t. kortte) pohjanno valatoittas klimatad ühtenaigašti. Keza om päivoikaz lujas, räk da kuiv, tal'v om pehmed pil'vekaz neps. Voden keskmäine lämuz om +14,9 C°, kezakun-elokun +22,6..+25,2 C°, tal'vkun-uhokun +5,4..+7,0 C°. Ekstremumad oma −20,5 C° (viluku, uhoku) i +43,8 C° (heinku). Kezaaigan minimum om +4,0 C° (kezaku), tal'vaigan maksimum om +27,3 C° (tal'vku). Ei voi panda halad semendkus-sügüz'kus (semendkun minimum om +0,8 C°). Il'man lämuz voib ületada +36 C° sulakus-redukus. Paneb sadegid 719 mm vodes, enamba redukus-sulakus (67..94 mm kus), vähemba heinkus-elokus (14..17 mm kus). Paneb lunt tal'ven 13 päiväs keskmäras. Kun keskmäine relätivine nepsuz vajehtase 60..63 % röunoiš kezakus-elokus, 71..76 % redukus-keväz'kus, 67..69 % toižiš kuiš. Il'man redustand om lidnan kaikenaigaižeks problemaks.

 Tobmuz 
Vl 1987 Burs sai suren lidnan statusad, sätihe koume rajonad siš. Vl 2004 ližatihe kaht rajonad, vl 2008 — völ kaht, i kaik tegihe seičeme alištadud lidnale rajonad. Vspäi 2012 kaik Bursan agj lugese lidnan regionaks oficialižeks, kaik om 17 nimitadud rajonad.

Lidnan tobmuden pämez' om mer (). Edeližed merad oma Alinur Aktaš (Alinur Aktaş, kül'mku 2017 — sulaku 2024), Redžep Altepe (Recep Altepe, keväz'ku 2009 — reduku 2017).

 Eläjad 
Vl 2014 lidnan eläjiden lugu oli 1 800 278 ristitud. Kaikiš suremb lidnan ristitišt om nügüd'. Läz 3,2 mln eläjid om kaikes lidnaglomeracijas (agjas) 10 813 km² pindal (vn 2023 andmused).

Kaks' valdkundališt i üks' privatine universitetad anttas üläopendust. Znamasine om valdkundaline Uludagan universitet (alusenpanend 1975, 15 fakul'tetad, 73 tuh. üläopenikoid 2023/24 openduzvodel).

 Transport 
Avtobusad, tramvaid, funikulör mägisuks'kurortannoks (8,8 km), metro da taksid oma kundaližeks transportaks lidnas. Metropoliten radab vspäi 2002 (, vspäi 2014 om kaks' jonod 40 stancijanke, 40 km raudted).

Soda- da civiline Bursa Jenišehir-lendimport (YEI, 243 tuh. passažiroid vl 2018) sijadase nell'kümnes vides kilometras päivnouzmha Bursan keskuzpalaspäi, se radab tatanmaižiden reisiden täht. Lähembaižed rahvahidenkeskeižed lendimportad sijadasoiš Stambulas, lidnad oma ühtenzoittud ehtatimel, avtobusan i lendimen reisil.

 Galerei 

 Sebruzlidnad 
  Darmštadt, Saksanma (vspäi 1971)
  Oulu, Suomenma (1978)
  Pleven, Bolgarii (1998)
  Plovdiv, Bolgarii (1998)
  Rabat, Marok (2010)
  Sarajevo, Bosnii da Gercegovin (1972)

 Homaičendad 

 Irdkosketused 
 Lidnan oficialine sait (bursa.bel.tr).  


Kategorii:Turkanman lidnad
Kategorii:Eländpunktad kirjamišton mödhe
*